Havnet midt i terror-dramaet: – Er det ingenting mer vi kan gjøre?
Vitner forteller om hjerteskjærende forsøk på livredning og førstehjelp under terrorangrepet i Oslo. Magne Bjørnstad Gjessing hadde vært på festivalen «Tons of Rock» før han på kvelden bestemte seg for å ta turen til Per på Hjørnet.  Han visste ikke hva kvelden skulle ende opp med. Klokken hadde bikket midnatt.  Uke to av rettssaken er i gang. Zaniar Matapour er tiltalt for terror etter at han drepte to personer og skadet flere 25. juni 2022.  Kåre Arvid Hesvik (60) og Jon Erik Isachsen (54) ble drept.  Fra vitneboksen forteller Magne Bjørnstad Gjessing om dramatiske scener da skuddene falt:  – Jeg ser folk som ligger under bord, og det er ganske trangt på Per på hjørnet. Ansiktsuttrykkene er ubeskrivelige.  Jeg begynner å rope: «Alle som ikke er skadet, reis dere opp», for å få en oversikt. Da kicker treningen fra Forsvaret inn, sier han.  Han løper ut og ser en mann som ligger på bakken. Han er skutt og blør kraftig, og Gjessing setter seg ned på knærne.  – Det som møter meg er ekstremt vanskelig å forklare. – Panikk, en følelse av at han skjønner hva som har skjedd. Jeg tror jeg bare prøver å berolige ham. Jeg prøver å rope etter hjelp og ambulanse. Han starter med førstehjelp, og ser etter skuddsår.  – Jeg får en dame til å sjekke pulsen hans i lysken. Etter det jeg har lært er det den letteste plassen å kjenne om man har puls.  En annen kommer bort og setter i gang hjerte- og lungeredning.  – Det føles ut som en halvtime eller en time, sier Gjessing fra vitneboksen.  Men livet til Kåre Arvid Hesvik står ikke til å redde. Han blir erklært død av ambulansepersonell på stedet.  – Da nøler jeg litt og spør: Er det ingenting mer vi kan gjøre? Han holder hendene på brystet til Hesvik.  – Jeg ser han i øynene, og jeg er ikke spesielt overtroisk eller religiøs, men det var som sjelen bare forsvant ut av øynene hans. Det er helt urealistisk egentlig.  Alle i rettssalen er har øynene rettet mot Gjessvik mens han forklarer seg, utenom tiltalte. Han ser ned.  Skjønte ikke at det var skudd  Dag Andre Werner Larsen hadde stått på stand i Spikersuppa med sykepleierforbundet, og på kvelden tok han med en venn til London pub for å feire Pride.  – Han hadde aldri vært på London før, så jeg oppmuntret han til å ta en tur for det skal man liksom gjøre under Pride, sier Larsen fra vitneboksen.  Inne er det varmt, og de står ute for å lufte seg da Matapour løsner skudd.  – Skudd i virkeligheten er noe annet en skudd på film. Men de forstår fort at det er alvorlig, og løper inn igjen på London Pub for å gjemme seg. Da lyset kommer på, ser de at folk er skadet, blant annet Espen Alexander Evjenth (42), som er skutt i hodet.  Sammen med tre andre starter Larsen førstehjelp og ringer etter ambulanse.  – Jeg vurderer ham sånn sykepleiefaglig, og snakker med AMK. Så fortsetter vi å følge med på ham til politi og ambulanse kommer, sier Larsen.  Vennskapet  Først på vei hjem fra politistasjonen på Grønland en uke senere, får Larsen vite hvordan det går.  – Noen bekjente tar tak i meg, og spør om jeg ga førstehjelp til den og den. Da får jeg høre at det har gått bra med Espen, sier han.  I ettertid har de to blitt venner.  – Du må huske på at i 15–20 minutter der, så var jo Espen den viktigste mannen i mitt liv. Kampen for skeives rettigheter er viktig for Larsen.  – For mitt vedkommende så tok det lang tid før den utryggheten la seg. For sannheten er jo at dette ikke skjedde oss fordi vi var der og da, det skjedde jo fordi noen ønsket å skade skeive.  Sykepleieren på London pub Ståle Thomas er intensivsykepleier. Han var på London pub da skytingen startet. Under terroren utførte han førstehjelp på en eldre mann med skader i hodet.  – Han var helt i sjokk, jeg klarte ikke få noen ord ut av ham, sier Ståle Thomas.  – Jeg kjente på bakhodet, det var ikke et dypt kutt, men det blødde kraftig. Han var fysisk stabil, sier han fra vitneboksen. Fra vitneboksen forteller Ståle Thomas hvordan livet har endret seg etter hendelsen: Dårlig søvn, angst og en redsel for store folkemengder preger ham i ettertid.  – Matapour skulle egentlig ikke få lov til å påvirke oss og meg, men så har han klart det likevel, sier han.  Kommer ikke til å forklare seg Det er satt av åtte uker til rettssaken mot Matapour. Han avfyrte 19 skudd, ifølge tiltalen. Tirsdag forrige uke startet rettssaken. Her leste statsadvokat Sturla Henriksbø tiltalen mot Matapour. Da statsadvokaten var ferdig, stilte han 44-åringen spørsmål om skyld. Matapour ristet på hodet og nektet straffskyld. Gjennom rettssaken har det blitt nevnt flere ganger at Matapour ikke vil forklare seg. Og gjennom hele rettssaken har Matapour nektet å reise seg når retten blir satt og hevet. Flere vil vitne i saken, blant annet politifolk som var på stedet, PST, fornærmede, og Etterretningstjenesten.
Uke to av rettssaken mot Zaniar Matapour, tiltalt for terrorangrep i Oslo i 2022, fortsetter med vitneforklaringer. Matapour er tiltalt for å ha drept to personer og skadet flere andre 25. juni 2022. Vitner forklarer om forsøk på livredning og førstehjelp under angrepet. Matapour har nektet straffskyld og nekter å forklare seg i retten. Rettssaken er planlagt å vare i åtte uker, med flere vitner som skal forklare seg.